Venemaale on  Endel Puusepp sõjakangelane, eestlastele ja soomlastele surmakülvaja.    Nõukogude Liidu kangelast Endel Puuseppa mäletatakse neist eestlastest, kelle rinda ehtis kangelase kuldtäht, vaat et kõige paremini. Seda juhul, kui kõrvale jätta Arnold Meri. Paljuski aitas siin kaasa Puusepa välimus, tema tuules lehviv suur valge habe. Ja lood tema kangelaslikest lendudest.    Sõja järel oli Puusepp tehtud mees - 1950-1963 oli ta ENSV Ülemnõukogu Presiidiumi esimehe asetäitja ning 1964-1974 ENSV  sotsiaalkindlustuse minister. Tähtsale mehele vabastati maja, mis kuulus kellelegi Nagelile. Omaniku üle lavastati kohtuprotsess ja ta pisteti trellide taha.    Veteranlendur nautis elu kuni Nõukogude Liidu kokkukukkumiseni. Siis hakkasid avalikuks tulema Puusepa patud - Tallinna ja Helsingi julmad pommitamised. "Teenekas veteran suri 18. jaanuaril 1996, ta ei kannatanud välja Eesti võimude mõnitamisi," seisab kirjas Venemaa sõjakangelaste kodulehel.